Godzilla Vs Space Godzilla

Το εικοστό πρώτο μέρος της σειράς έμελλε να αποκτήσει εορταστικό χαρακτήρα, αφού συνέπεσε με την επέτειο των 40 χρόνων από την εμφάνιση του Godzilla στη μεγάλη οθόνη. Το σενάριο πλησιάζει σε απόσταση αναπνοής την απόλυτη αστειότητα, αφού στη συγκεκριμένη ταινία με έναν περίεργο, σουρεαλιστικό τρόπο, που βαριέμαι να αναλύσω, κύτταρα του Godzilla, της Mothra και της Biollante ενώνονται στο διάστημα, και με τη βοήθεια μιας μαύρης τρύπας δημιουργείται ένα νέο αντίπαλο δέος, ο Space Godzilla. Το νέο τέρας εισβάλλει στη Γη και απαιτείται η συνδυασμένη δύναμη του Godzilla, του απογόνου του και του γιγαντιαίου ρομπότ Moguera, το οποίο είχε ξανακάνει την εμφάνισή του στην ταινία The Mysterians (1957) των Studios Toho, για να το αποκρούσουν. Η ταινία προσφέρει μπόλικη ανεγκέφαλη δράση και διασκέδαση, με τις μάχες να είναι αρκούντως εντυπωσιακές και καλοσκηνοθετημένες, ενώ παραμένει και η cool φρεσκάδα που απέκτησε το franchise στη δεκαετία του ’90. Ο Yamashita κάνει το λάθος να δώσει μεγαλύτερη βάση στους ανθρώπινους χαρακτήρες, κάτι που δεν του το συγχώρεσαν οι οπαδοί του τέρατος, με αποτέλεσμα η ταινία να θεωρείται από τις χειρότερες της σειράς. Στην πραγματικότητα όμως, το Godzilla Vs Space Godzilla δεν είναι τόσο άσχημο, αφού προσφέρει απλόχερα στο θεατή μάχες και καταστροφές, αλλά κάπου το περιορισμένο ενδιαφέρον της ιστορίας, το γενικότερα χαλαρό ύφος της σκηνοθεσίας, παρά την ύπαρξη ορισμένων όμορφων σκηνών, και η τελική μάχη που φαίνεται εξαιρετικά στατική και αστεία αποδυναμώνουν το τελικό αποτέλεσμα.